
Az orvvadászattal kapcsolatos aktuális elméleti és gyakorlati problémák a magyar büntetőjogban

Kulcsszavak: orvvadászat; természetkárosítás; vadászat; tiltott vadászati eszközök; vadvilág fenntartása
A tudományos dolgozatom célja az volt, hogy rávilágítsak az orvvadászat elméleti és gyakorlati problémáira a magyar büntetőjogban. A dolgozatom aktualitása abban rejlik, hogy a környezetvédelem, valamint az élővilág megóvása, a biodiverzitás megőrzése jelentős kihívás napjainkban, ezért elkerülhetetlen, hogy a természet összetevőin belül a vadállományt is hatékonyan védjük. A környezetvédelemben és a vadállomány megóvásában a vadászoknak is jelentős szerepük van, míg az orvvadászok pont ezzel ellentétes tevékenységet fejtenek ki. A témaválasztásom mögött személyes kötöttség is áll a vadászat és a természet szeretete, illetve tisztelete miatt, így az érdeklődésem megmutatkozik a dolgozat irányvonalát tekintve.
Mint minden más bűncselekménynél, így az orvvadászatnál is a megelőzés az elsődleges és talán a legfontosabb cél. Természetesen nem lehet minden esetet megelőzni, így következő lépcsőfokon lehetne olyan változtatásokat alkalmazni, amelyek a hatékony felderítést segítik. Például azokat a hatóságokat, -akik közvetlenül érintettek általában a bűncselekmény megvalósulásában, - nagyobb jogkörökkel lenne szükség felruházni. Ők például a vadőrök, hivatásos vadászok -utóbbiak rendészeti feladatot ellátó személyek- akiknek nincsen önálló intézkedésre való joguk, így olyan kényszerítő eszközökkel lehetne őket felruházni, amelyekkel hatékonyabban fel tudnának lépni az orvvadászok ellen. Végül, de nem utolsó sorban a hatóságoknak az összehangoltabb munkájára volna szükség ahhoz, hogy az elkövetőket gyorsabban felelősségre tudják vonni.
A dolgozatban szereplő eredmények hozzájárulhatnaknak ahhoz, hogy felhívjam a figyelmet a hatékonyabb szabályozásra az orvvadászat területén, hiszen ahogyan az élet is folyamatosan változik, akár a vadak számáról, akár a technika fejlődéséről beszélünk, a jogi szabályozásnak ezzel összhangban kell fejlődnie. A jövőre nézve nemcsak a jogszabályoknak, háttérjogszabályoknak, hanem a büntetőjogi tényállásnak is követnie kell ezeket a változásokat, hogy eredményesebben fel tudjunk lépni az elkövetőkkel szemben, illetve, hogy olyan hatékony szabályozást lehessen elérni, amely a joggyakorlat számára is megfelelően alkalmazható.
 



